《寄子弟》
宋代·周谞

浪有虚名落世间，自惭无实骨毛寒。未年三十身先倦，才得一官心已阑。

卜宅拟寻栽药圃，买田宜近钓鱼滩。他年子弟重相见，藜杖蓑衣笋箨冠。

作者简介：周谞，字希圣，尤溪（今属福建）人。神宗熙宁六年（一○七三）进士，知新会县。因不愿推行新法，弃官归田。著有《孟子解义》、《礼记说》。门人称周夫子。事见明嘉靖《尤溪县志》卷六、卷七。